《牟母薛孺人贞慈诗有引》
明代·卢龙云

江汉钟奇淑，庭闱萃众芳。早推闺里彦，继擅妇中良。

誓志明如日，存孤薄履霜。柏舟宁共矢，芦絮不堪裳。

歌鹄自完节，丸熊更义方。诗书遗泽远，孝友颂声长。

教仕绩逾最，移忠庆未央。风清萱草茂，露浥桂枝香。

星焕集贤里，天开燕喜堂。母恩诚欲报，子道亦同光。

作者简介：广东南海人，字少从。万历十一年进士。授马平知县，补邯郸，治行为诸县之最。复补长乐，以忤权要，左迁江西藩幕。累官至贵州布政司参议。有《四留堂稿》、《谈诗类要》。